Kontorimoes on sel sügisel olulised praktilised kleidid, laiad püksid, naiselikud seelikud ja kihiline riietumine. Üle-eelmisel nädalal Tallinnas toimunud Tallinn Fashion Week tõi peene glamuuri ja põnevate disainisähvatuste kõrval publikuni arvukalt täiesti kantavaid komplekte, millega võiks kas või iga päev tööl käia.
Naiste favoriit
Mõned aastad tagasi, kui “kottkleidid” moelavad vallutasid, rändasid need kohemaid ka siinsete naiste garderoobi ja põhjust pole vaja kaugelt otsida – midagi sama praktilist annab otsida! Seda saab kanda nii hommikul koosolekul kui ka õhtupoole teatris (lisades näiteks efektse kaelakee). Ja kellele ei meeldiks hommikust õhtuni kleiti kanda ja samal ajal end ka mugavalt tunda. Skeptikud aga teavad, et liiga avara lõike sisse on väga lihtsalt võimalik “ära uppuda” ja see võib naise keha näidata oluliselt suuremana kui see on. Lihtsaid, töölkäimiseks sobivaid kleite kohtasime ka seekordsel moenädalal, aga minimalistlikud lõiked järgivad nüüd veidi enam keha ja ka avaratel lõigetel on alati mõni detail, mis selle põnevamaks muudavad, samal ajal kenasti naise keha ilusamaid kohti rõhutades.
Tallinn Dollsi lihtne kleidilõige annab sameti pehmusele ja graafikale maksimaalselt võimaluse esile tulla.